Espanjalaiset protestoivat EU:n ja Yhdysvaltojen vapaakauppasopimusta vastaan Madridissa 21.3. © AP / LEHTIKUVA

EU:n ja Yhdysvaltojen vapaakauppasopimuksesta on neuvoteltu jo toista vuotta, mutta prosessi etenee hitaasti. Kauppa-alueiden sääntelyä yhdenmukaistava TTIP-sopimus on saanut paljon kritiikkiä osakseen.

Kuluttajien huolestuneisuutta on lisännyt epävarmuus kauppasopimuksen vaikutuksesta terveys- ja ympäristökysymyksiin. Lisäksi epäilyä on herättänyt investointisuoja, jonka pelätään rajoittavan EU-maiden lainsäädäntövaltaa. Ulkomaiset yritykset voisivat haastaa valtiot kansainväliseen välimiesoikeuteen.

Helmikuussa pidetyllä kahdeksannella neuvottelukierroksella oli mukana ensimmäistä kertaa EU:n kauppakomissaari Cecilia Malmström. Myös Yhdysvalloissa on tapahtunut muutoksia viime vuotisten välivaalien takia.

”Aina, kun johto vaihtuu, tulee mahdollisuus katsoa asioita uudelta kantilta”, Ulkoministeriön kauppapolitiikan päällikkö Jukka Pesola pohtii. ”Malmström on kiinnittänyt huomiota erityisesti neuvottelujen avoimuuteen. Komission nettisivuilta löytyy melkein kaikki informaatio, mitä on saatavissa.”

Tällä neuvottelukierroksella käsiteltiin laajasti sopimuksen aiheita, mutta muun muassa kohua herättäneet investointisuoja ja investointiriitojenratkaisut eivät kuuluneet vielä neuvoteltaviin aiheisiin.

Osa kansalaisista on etenkin aiemmin ollut huolestunut neuvottelujen yllä leijuneesta salamyhkäisyydestä.

Alkuvaiheessa EU-kansalaisilla ei ollut tietoa, minkälaisella toimeksiannolla EU-komissio neuvottelee. Viime syksynä kuitenkin julkaistiin mandaatti, 17-sivuinen dokumentti.

”Mandaatti on kivijalka, jonka pohjalta EU käy neuvotteluja. Jokainen jäsenvaltio on hyväksynyt sen omien parlamentaaristen ja demokraattisten menettelytapojensa puitteissa”, Pesola sanoo.

Jos eurooppalaisten avoimuus on aikaisempaa paremmalla tolalla, niin Yhdysvaltojen kohdalla tilanne on erilainen. Yhdysvaltain työstämät neuvotteluesitykset ovat edelleen vain harvojen luettavissa. Edes kaikki Yhdysvaltain kongressin jäsenet eivät saa nähdä neuvottelutekstejä. Miksi Yhdysvallat salailee?

”USA:ssa ne eivät ole julkista tietoa. Neuvotteluesitykset ovat Yhdysvaltojen omaisuutta. Heidän järjestelmänsä ja käytäntönsä ovat hieman toisenlaisia kuin meidän. Näin he toimivat kaikissa vapaakauppaneuvotteluissa.”

EU:n puolelta komissio neuvottelijana saa nähdäkseen Yhdysvaltain neuvotteluesitykset. Euroopan parlamentin jäsenet pääsevät tutustumaan vartioiduissa lukuhuoneissa teksteihin, joihin on yhdistetty Yhdysvaltojen ja EU:n ehdotukset.

Euroopan oikeusasiamies Emily O’Reilly puuttui tammikuussa TTIP-neuvottelujen avoimuuteen.

”Olen tietoinen, että komission täytyy joskus keskustella luottamuksellisesti Yhdysvaltain kanssa neuvotellakseen tehokkaasti”, O’Reilly sanoo tiedotteessaan.

Hänen mukaansa Yhdysvaltain vastustus tiettyjen TTIP-dokumenttien julkaisemiseksi ei ole riittävä peruste sille, että ne pidetään Euroopassa julkisuudelta piilossa.

”Komission täytyy aina varmistaa, että poikkeukset eurooppalaisten perusoikeuteen saada tietoa, ovat aiheellisia ja täysin perusteltuja.”

Vapaakauppasopimuksen yksi kiistanalaisin osa on investointisuoja. Se sisältäisi välimiesmenettelyn, joka toimisi valtiollisten oikeusjärjestelmien ulkopuolisena tuomioistuimena. Investointisuoja on herättänyt epäilyjä siitä, kuinka suuria ongelmia yritykset voivat aiheuttaa valtioille haastaessaan näitä välimiesoikeuteen. Myös Euroopan komission puheenjohtaja Jean-Claude Juncker on suhtautunut kriittisesti investointisuojaan.

Käytännössä investointisuojasta ei ole neuvoteltu vielä ollenkaan, mutta siitä on tarkoitus keskustella myöhemmillä neuvottelukierroksilla.

”Investointisuoja kuuluu neuvottelumandaattiin, jonka jäsenmaat ovat hyväksyneet”, Pesola selventää. ”On haluttu kuulla eri toimijoita Euroopassa, ja tämän takia komissio järjesti viime vuoden loppupuolella koko Euroopan kattavan kuulemisen investointisuojasta. Komissio julkaisi kuulemisesta yhteenvedon tammikuun puolessa välissä.”

Komission tavoitteena on saada EU:n kanta investointisuojaan kesään mennessä.

”Luulisin, että investointisuojasta voidaan ehkä avata neuvottelut aikaisintaan tämän vuoden loppupuolella”, Pesola pohtii.

Vuonna 2013 aloitetut neuvottelut ovat edenneet verkkaisesti, mutta kauppakomissaarin tavoitteena on saada ne päätökseen vuoden 2016 aikana. Tavoiteaikataulu on haasteellinen. Seuraava neuvottelukierros alkaa 20.4.2015.